《奉寿季章大参相公》
宋代·度正

卓立三峰万仞高，依然兄弟并雄褒。
卷怀经济藏三径，震起声音满九皋。
曾向黄扉参道论，讵容绿野恣闲遨。
紫云山下梅偏早，欲送清香荐玉醪。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。